b'\n_START_ARTICLE_\nValentina Dagien\xc4\x97\n_START_SECTION_\nBiografija\n_START_PARAGRAPH_\n1978 m. baig\xc4\x97 Vilniaus universitet\xc4\x85. 1993 m. fizini\xc5\xb3 moksl\xc5\xb3 daktar\xc4\x97._NEWLINE_Nuo 1978 m. dirba Matematikos ir kibernetikos institute (nuo 1990 m. Matematikos ir informatikos institutas), nuo 2002 m. Informatikos metodologijos skyriaus vadov\xc4\x97; nuo 2005 m. vyriausioji mokslo darbuotoja. 1992\xe2\x80\x932002 m. Vilniaus pedagoginio universiteto, nuo 1998 m. Vilniaus universiteto d\xc4\x97stytoja; nuo 2007 m. profesor\xc4\x97._NEWLINE_Nuo 1993 m. Matematikos ir informatikos instituto Jaun\xc5\xb3j\xc5\xb3 programuotoj\xc5\xb3 mokyklos mokslin\xc4\x97 vadov\xc4\x97, Lietuvos moksleivi\xc5\xb3 informatikos olimpiados organizacinio komiteto pirminink\xc4\x97, nuo 2004 m. Informatikos ir informacini\xc5\xb3 technologij\xc5\xb3 termin\xc5\xb3 komisijos pirminink\xc4\x97, 1993\xe2\x80\x931996 m. \xc5\xa0vietimo ir mokslo ministerijos Informatikos mokymo ekspert\xc5\xb3 komisijos pirminink\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausios veiklos sritys: informatikos ir informacini\xc5\xb3 technologij\xc5\xb3 diegimo mokykloje kryp\xc4\x8di\xc5\xb3 formavimas, terminijos k\xc5\xabrimas ir sisteminimas, programavimo (algoritmavimo) mokymo technologijn\xc4\x97s priemon\xc4\x97s ir metodai, mokomosios ir mokymui taikomos programin\xc4\x97s \xc4\xafrangos lokalizavimo mokslo tiriamieji ir eksperimentin\xc4\x97s pl\xc4\x97tros darbai._NEWLINE_Sukurta informatikos mokymo bendrojo lavinimo mokyklose strukt\xc5\xabra, suformuotos pl\xc4\x97tros kryptys, parengta mokom\xc5\xb3j\xc5\xb3 priemoni\xc5\xb3. 2004 m. inicijavo informatikos ir kompiuterinio ra\xc5\xa1tingumo tarptautin\xc4\xaf konkurs\xc4\x85 \xe2\x80\x9eBebras\xe2\x80\x9c. Vadovavo daugiau kaip 10 sulietuvint\xc5\xb3 (lokalizuot\xc5\xb3) kompiuterini\xc5\xb3 program\xc5\xb3 paket\xc5\xb3 k\xc5\xabrimui, apie 30 eksperimentin\xc4\x97s pl\xc4\x97tros nacionalini\xc5\xb3 ir tarptautini\xc5\xb3 projekt\xc5\xb3. Paskelb\xc4\x97 daugiau kaip 150 mokslini\xc5\xb3 straipsni\xc5\xb3 ir daugiau kaip 100 mokslo populiarinam\xc5\xb3j\xc5\xb3 straipsni\xc5\xb3 \xc5\xa1vietimo, kompiuteri\xc5\xb3 program\xc5\xb3 lietuvinimo klausimais. Pareng\xc4\x97 daugiau kaip 60 informatikos mokom\xc5\xb3j\xc5\xb3 knyg\xc5\xb3 (dalis su bendraautoriais), apie pus\xc4\x97 i\xc5\xa1 j\xc5\xb3 \xe2\x80\x93 vadov\xc4\x97liai._NEWLINE_2002 m. tarptautini\xc5\xb3 \xc5\xbeurnal\xc5\xb3 \xe2\x80\x9eInformatics in Education\xe2\x80\x9c ir 2007 m. \xe2\x80\x9eOlympiads in Informatics\xe2\x80\x9c steigimo iniciator\xc4\x97 ir redaktor\xc4\x97.'